b'\n_START_ARTICLE_\nBorut Bohte\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1956 na ljubljanski Pravni fakulteti in prav tam 1965 tudi doktoriral z disertacijo Pravna narava nadzra\xc4\x8dnega prostora. Strokovno se je izpopolnjeval v Nancyju (1958), Parizu (1962), Haagu (1963, 1964) in New Yorku (1967). Od 1957 je bil zaposlen na Pravni fakulteti v Ljubljani, od 1983 kot redni profesor. Bil je \xc4\x8dlan \xc5\xa1tevilnih jugoslovanskih delegacij v organih Organizacije zdru\xc5\xbeenih narodov (OZN), \xc4\x8dlan ve\xc4\x8d teles OZN in udele\xc5\xbeenec mednarodnih konferenc. V obdobju 1969-1980 je bil \xc4\x8dlan in nato predsednik tri\xc4\x8dlanskega odbora OZN za preu\xc4\x8devanje izraelskih postopkov glede \xc4\x8dlovekovih pravic na okupiranih palestinskih ozemljih. Velik del njegovih teoreti\xc4\x8dnih in strokovnih stali\xc5\xa1\xc4\x8d je zajet v poro\xc4\x8dilih in drugih uradnih aktih mednarodnih organizacij. Kot znanstvenik deluje na ve\xc4\x8d podro\xc4\x8djih mednarodnega prava, zlasti pomorskega prava, prava okolja, prava \xc4\x8dlovekovih pravic in prava nadzra\xc4\x8dnega prostora. s teh in drugih podro\xc4\x8dij je objavil preko 100 del tisku, v uradnih dokumentih in kot raziskovalne naloge. Univerza v Ljubljani ga je imenovala za zaslu\xc5\xbenega profesorja.'